王炎
送许士龙秘校
南山雾豹隐，北海风鹏飞。
显晦不在人，屈伸各有时。
之子后来秀，蹑屩飘长裾。
俗眼变青白，论士相目皮。
父执谢艮斋，片言借吹嘘。
闻君方远游，行李将何如。
食梅不免酸，弹铗不免悲。
易尽床头金，难浣衣上缁。
白发倚门望，岂宜去庭闱。
林乌能反哺，人亦称其慈。
勿徒走踆踆，而更归迟迟。
志定学始进，身臞道方肥。
譬如汲深井，修绠斯得之。
持此为亲荣，玉润山含辉。
苦言当赠策，申以南陔诗。